
HISTORISK OVERSIKT

Noen viktige årstall i finsk historie:

1323: Freden i Pähkinäsaari (Nöteborg). Sverige sikrer seg kontroll over store deler av dagens Finland etter en avtale med Novgorod, som på denne tiden var den sterkeste makten i det som seinere ble Russland.

1721: Russland erobrer store deler av Karelen med Viborg. Resten av Finland er nå en integrert del av Sverige. De russiske soldatenes brutale framferd, blant annet i Østerbotten, skaper et sterkt hat mot Russland hos mange finner.

1743: Russland erobrer enda mer av Finland, og grensen trekkes nå langs Kymmene-elven.

1809: Finland blir et storhertugdømme under Russland. Finnene får en stor grad av indre selvstyre, og fra 1863 blir finsk språk sidestilt med svensk i store deler av samfunnet. Det vokser også fram en sterk selvstendighetsbevegelse, som på slutten av 1800-tallet blir møtt med russifiseringstiltak fra tsaren i St. Petersburg.

1917: Finland erklærer seg selvstendig 6. desember som en følge av den russiske revolusjonen og hendelser i Europa under 1. verdenskrig. En blodig borgerkrig følger, der rundt 37 000 finner mister livet.

1930: Den nasjonalistiske Lappobevegelsen har stor framgang, men forsøket på statskupp blir til slutt slått ned i 1932.

1939: Sovjetunionen går til angrep på Finland. Det vi i dag kjenner som Vinterkrigen, er i gang. Finland må til slutt gå med på en fred som innebærer at store deler av Karelen igjen går tapt. Mer enn 700 nordmenn deltar som frivillige soldater på finsk side, i tillegg til mange norske helsearbeidere.

1941: Finland går i slutten av juni 1941 sammen med Tyskland i angrepet på Sovjetunionen, for å ta tilbake de områdene som gikk tapt etter Vinterkrigen. Storbritannia erklærer i desember Finland krig, mens Norge bryter de diplomatiske forbindelsene fordi finnene ikke vil trekke seg ut av krigen.

1944: Finland går med på fred med Sovjetunionen i september. Grensene fra freden etter Vinterkrigen ligger fast, i tillegg må Finland gi fra seg Petsamo-området på grensen mot Norge i nord og overlate Porkkala-området vest for hovedstaden for Helsingfors for en periode på 50 år. Finland må også betale store krigsskadeerstatninger og forplikte seg til å drive de tyske soldatene ut av den nordlige delen av landet.

1948: Finland inngår en vennskaps-, samarbeids- og bistandspakt med Sovjetunionen som binder landet sikkerhetspolitisk til nabolandet i øst. Landets utenrikspolitikk ledes i tiårene etter 2. verdenskrig av presidentene Juho Kusti Paasikivi og Urho Kekkonen.

1995: Finland blir medlem av Den europeiske unionen og innleder et stadig tettere samarbeid med forsvarsalliansen Nato.

2023: Finland blir medlem av Nato etter at Russland året før hadde startet full krig mot Ukraina.


PROLOG



ØST-KARELEN NOVEMBER 1941

«Jeg har mine vanskeligheter med å forsone meg med krigen på dette frontavsnitt. Jeg vet at du tenker på dette samme, men ikke så sterkt.» Dette skrev Torgeir Dahl i et brev til sin kone Elisabeth, datert Petroskoi 28. november 1941. De finske styrkene hadde bare noen måneder tidligere erobret det som var hovedstaden i Sovjet-Karelen.

Den 34 år gamle nordmannen og løytnanten Torgeir Dahl var sendt dit fra fronten lenger vest, uten at verken han eller hans finske kone helt visste hvorfor.

To dager tidligere hadde han skrevet til Elisabeth at hans kampånd var lik null, mens «derimot kampen for å bevare din kjærlighet og prinsens respekt, er noe jeg setter 100 % inn på».1

Prinsen var deres sønn Aage Einar som var født i april samme år, bare 1200 gram stor. Nå vaklet Aage Torgeir Dahl, som var hans fulle navn, i troen. Hvem og hva var det han egentlig sloss for?

Finlands krig mot det store Sovjetunionen for å ta tilbake det som var tapt etter Vinterkrigen to år tidligere, var enkel å forsvare.

Men nå hadde finnene for lengst krysset grensene fra før Vinterkrigen og sto langt inne i det som udiskutabelt var sovjetisk område.

«Skal noe hende mig i denne krigen skal det santen hende på finsk jord. Av dette forstår du hva mine tanker er. Avslutte min tjeneste gjør jeg ikke, men jeg vil til en annen plass», skrev Torgeir i et nytt brev til Elisabeth natten mellom 6. og 7. desember 1941.2

Nå ble det enda vanskeligere. For på samme tid, på Finlands selvstendighetsdag 6. desember 1941, erklærte Storbritannia krig mot Finland, og Norge brøt de diplomatiske forbindelsene med sin nordiske nabo dagen etter.3

Den utløsende faktor var nok at den finske utenriksministeren Rolf Witting i Berlin 25. november 1941 hadde underskrevet Antikominternpakten og dermed knyttet seg enda sterkere til Tyskland og Italia i krigen mot Sovjetunionen og Storbritannia. Samtidig hadde den finske regjering avvist et krav fra Storbritannia om å avslutte krigshandlingene og trekke seg tilbake til grensene før Vinterkrigen.4

Noen dager seinere forsto Torgeir Dahl alvoret i den situasjonen som var oppstått. Det var krig mellom Finland og Storbritannia og brudd i de diplomatiske forbindelsene mellom Finland og hans eget hjemland Norge. Han følte han ikke kunne gjøre noe annet enn å be om avskjed fra det finske forsvaret.

«Dette var ikke akseptabelt som et eksempel for andre soldater og offiserer. Derfor ble Torgeir brutalt kastet i en provisorisk arrest i Petroskoi, eller Petrozavodsk som byen heter på russisk. Han innrømmet at dette skjedde etter det han selv beskrev som en hissig ordveksling», fortalte Elisabeth Dahl seinere, om en opplevelse som kom til å prege mannen hennes for resten av livet.

«Det var 40 grader ute og han hadde bare tynne klær på seg. Han holdt rett og slett på å fryse i hjel i det som var en slags låve uten tette vegger. Han overlevde bare gjennom å holde seg i konstant bevegelse gjennom den iskalde karelske natten.5

«Den norske frivillige løytnanten Aage Torgeir Dahl har visat seg såväl uförmogen som ovillig att uppfylla de plikter som ankommer på en finsk officer, samtidig som han med sitt exempel och genom sine ord har sökt fördärva sine underlydandes stridsmoral.»

Divisjonskommandør oberst Aarne Snellman sparte ikke på kruttet da han 19. januar 1942 oppsummerte «ordvekslingen» og sendte Torgeir Dahl vestover til det finske krigshovedkvarteret i Mikkeli.6

Elisabeth og Torgeir Dahl er en klassisk kjærlighetshistorie. Den startet vinteren 1940 med at en 23 år gammel finsk kvinnelig arkitektstudent sendte en liten pakke med et brev til en ukjent nordisk frivillig, som tilfeldigvis havnet hos en 33 år gammel nordmann i den finske Vinterkrigen ved fronten i Lappland.

Men det er også historien om hvor komplisert forholdet mellom de to nordiske nabolandene har vært, ikke minst under 2. verdenskrig.

Det var lett å være enige og solidariske da Sovjetunionen brutalt angrep Finland 30. november 1939. Aldri har vel sympatien og engasjementet for Finland vært større i Norge enn under Vinterkrigen.

Men i desember 1941 var alt snudd på hodet. Den norske legasjonen i Helsingfors, med veterandiplomaten og ministeren Johan Michelet i spissen, pakket sammen sakene sine og dro med båten til Stockholm, etter ordren fra regjeringen i London om å bryte de diplomatiske forbindelsene.

Og finnene nektet seinere til og med å la Sverige formelt få representere norske interesser i Finland, av hensyn til forholdet til Tyskland.7

Utenriksminister Trygve Lie brukte harde ord da han i et fortrolig notat til legasjonen i Stockholm 6. november 1943 beskrev forholdet mellom Norge og Finland. Og det var ikke eneste gang den temperamentsfulle Lie uttalte seg i sterke kritiske ordelag om Finland under 2. verdenskrig.8

Forholdet mellom det offisielle Norge i eksil og et Finland alliert med Nazi-Tyskland var mot slutten av 1943 på et absolutt bunnivå. Samme år hadde Trygve Lie reagert meget sterkt på opplysningene om at tvangsutskrevne norske arbeidere ble sendt på skogsarbeid i finsk Lappland.9

Ved årsskiftet 1943–44 gikk likevel finske myndigheter til slutt med på å la Sverige representere norske interesser i Finland. Krigslykken hadde snudd, og i september 1944 inngikk Finland en separatfred med Sovjetunionen og satte i gang en militær operasjon for å jage ut sine gamle våpenbrødre tyskerne fra den nordlige delen av landet.

Men Trygve Lie hadde rett i at det var mye som allerede var ødelagt mellom finner og nordmenn. Ville det noen gang bli mulig å bygge opp igjen tilliten mellom disse to landene med mer enn 700 kilometer felles grense i nord?

17. august 1945 kunne Indre Smaalenenes Avis i Østfold fortelle at «Finske piker bruker regnvannsinntaket til Ørje Bruk til badeplass». En innsender til avisen rettet «en alvorlig henstilling til Sundhetsvesenet i Ørje om å få slutt på badingen».

«Det gjør heller ikke saken bedre at det er medlemmer fra en samleleir for utlendinger som får denne frihet.»10

«Samleleir for utlendinger» var i virkeligheten rundt 200 finske kvinner som hadde havnet i Norge etter det tyske tilbaketoget fra Nord-Finland. Der hadde mange av dem jobbet for landet som for bare et år siden var Finlands allierte, Tyskland. Noen hadde innledet forhold til tyske soldater, og fått barn med dem.

Nå måtte de tåle at nordmennene, der «alle» etter frigjøringen i mai 1945 gjerne ville framstå som gode patrioter, ropte tyskertøser og svin etter dem.11

For de norske myndighetene, som fredssommeren 1945 hadde mer enn nok å ta fatt i, kom de finske mennene og ikke minst kvinnene som en overraskelse og utfordring. Hva skulle de gjøre med dem? De hadde hendene fulle med blant annet titusenvis av sovjetiske krigsfanger, i tillegg til tusenvis av krigsfanger og tvangsarbeidere fra andre land og 300 000 tyske soldater som skulle sendes hjem.

Torgeir Dahl slapp med skrekken etter oppholdet i fengselscellen i Petroskoi; i februar 1942 ble han innvilget avskjed fra den finske hæren, og i 1944 valgte han å flytte til Göteborg med Elisabeth og barna.12

Det har vært skrevet og snakket mye om Norge og Finland og det som skjedde under Vinterkrigen i 1939–40. Men nesten ingenting om fortsettelseskrigen der landene havnet på hver sin side i verdenskrigen. Det har ikke passet så godt inn i festtalene om det gode naboforholdet mellom de to land.

Der har det ikke vært plass til Torgeir Dahl og de «finske piker» som badet i Ørje i august 1945.

Finner og nordmenn har alltid kommet godt ut av det med hverandre, men i Norge har det ofte vært vanskelig å forstå Finland – vår utsatte nabo i øst. Og finnene selv har også slitt med sin turbulente og blodige historie.


KAPITTEL 1



DET GÅR I RETT RETNING

«Det går i rett retning når det gjelder synet på Finland i Norge.» Det skrev Allan Serlachius fra sin base i Norge hjem til senator og utenriksminister Otto Stenroth 10. september 1918.13

Stenroth og Serlachius forsøkte denne høsten å stable på beina en finsk utenrikstjeneste, bare ni måneder etter at Finland formelt hadde erklært seg selvstendig etter mange hundre år under svensk og russisk overherredømme.14

Serlachius – nyutnevnt finsk utsending, med den formelle tittelen minister – hadde nettopp etablert seg i den norske hovedstaden. Dette var bare noen måneder etter at hans hjemland hadde vært gjennom en blodig borgerkrig mellom de røde og hvite, som også hadde fått stor oppmerksomhet i Norge.15

Men Allan Serlachius la til at «det er langt fra at forholdene er bra, langt derifra». Han viste til en rapport fra den anerkjente legen og forskeren Robert Tigerstedt om de forferdelige forholdene for de røde i de finske fangeleirene, blant annet i Ekenäs. Tigerstedt skrev at 1300 røde fanger var døde bare i Ekenäs. Bare i løpet av en uke hadde 140 fanger dødd.16

Den finske ministeren i Norge mente at rapporten aldri burde vært offentliggjort, fordi den forsterket inntrykket av en «hvit terror», både i den ‘siviliserte’ delen av den norske opinionen og i den ‘usiviliserte’.

Han skrev også om at ryktene om finske tropper i Pasvikdalen og Thorsten Renvalls «tragiske ekspedisjon» til Boris Gleb hadde vært med på å skape et negativt bilde av Finland i Norge.

Renvall hadde sammen med Onni Laitinen ledet et finsk militært framstøt nordover seinvåren 1918, som til slutt ble slått tilbake blant annet av britiske styrker i området. Boris Gleb er en liten enklave på norsk territorium på vestsiden av Pasvikelva.17

«Problemet i Norge er at man mener at Finland er for tyskvennlig», skrev Serlachius i desember 1918. Dette var bare en måned etter det tyske nederlaget i første verdenskrig, som også torpederte planene i Finland om å innsette en tysk prins som statsoverhode.18

Tyskvennlighet og frykt for at det nye selvstendige Finland hadde ekspansive planer mot norsk territorium i nord, var altså helt fra starten noe som skulle komme til å prege relasjonene mellom de to yngste nordiske landene; Norge erklærte seg uavhengig av Sverige i 1905, Finland erklærte seg uavhengig av Russland 12 år seinere, i 1917.

Norge og Finland var lillebrødrene i den nordiske familie, der både Danmark og ikke minst Sverige i perioder hadde prøvd seg som kolonimakter og hadde hatt stormaktsambisjoner, ikke minst i Østersjø-området.

Både Norge og Finland markerte seg før første verdenskrig som foregangsland for demokrati. Finland, mens landet fremdeles var en del av Tsar-Russland, innførte som det første land i Europa også allmenn stemmerett for kvinner i 1906.19

Etter hundrevis av år under svensk styre hadde finnene i 1809 blitt en del av det russiske imperiet, med en stor grad av indre selvstyre. Storhertugdømmet Finland fikk beholde sin lovgivning fra den svenske tiden, og hadde sin egen valuta og egne frimerker, blant annet.

Den liberale tsar Aleksander 2. sidestilte i 1863 finsk språk med det gamle embetsspråket svensk, og ble belønnet med en egen statue på Senatstorget sentralt i Helsingfors, som står der den dag i dag.

Mot slutten av 1800-tallet strammet Russland inn, ikke bare overfor Finland, men i flere av områdene som var en del av imperiets ytterprovinser.

Russisk ble offisielt språk ved siden av svensk og finsk, russisk ble obligatorisk i skolene, og tsaren, som nå het Nikolaj 2., innførte regelen om at alle lover som hadde betydning utover storhertugdømmet Finlands grenser, måtte godkjennes av ham og regjeringen i St. Petersburg. I praksis tok tsaren med dette full kontroll over lov og rett i Finland. Men motstanden var massiv.20

Den egne finske hæren ble oppløst, men russiske myndigheter oppga planene om å innlemme finske menn i sin egen hær, av frykt for at de kunne gjøre opprør.21

Nasjonalkomponisten Jean Sibelius komponerte sitt mesterverk Finlandia, og i juli 1904 ble den russiske guvernøren Nikolaj Bobrikov skutt og drept av den finske aktivisten Eugen Schauman i Helsingfors.

Eugen Schauman ble den store helten for mange finner, og Jean Sibelius komponerte sin egen sørgemarsj, In memoriam, til ære for ham. Den kunne av naturlige årsaker ikke framføres i storhertugdømmet Finland, og ble i stedet urframført med stor suksess i Kristiania i Norge 8. oktober 1910.22

«Den stolte høytklagende smerte, som sendes ut fra verket, peker vel neppe på en enkel person, men kanskje på en episode eller et helt folk», skrev Morgenbladets anmelder, og la til «at hans mål da også er å omsette det finske sjelsliv i toner». Anmelderen hadde nok ikke fått med seg detaljene i det dramatiske bakteppet for In Memoriam.23

I 1914 brøt første verdenskrig ut. Storbritannia og Frankrike allierte seg med Russland mot Tyskland og Østerrike-Ungarn. Ententemaktene sto mot sentralmaktene.

Finland var formelt en del av Russland, men finske aktivister så muligheter i å alliere seg med Tyskland for å oppnå selvstendighet. Flere tusen unge finske menn dro til Tyskland for å få militæropplæring, og mange av dem sloss mot den russiske hæren, blant annet i Latvia.24

Kollapsen til det tsar-russiske regimet i februar 1917 og den russiske revolusjonen og bolsjevikenes maktovertakelse i byen som nå het Petrograd i oktober samme år, åpnet for den finske selvstendighetserklæringen 6. desember 1917.

Men motsetningene i det finske samfunnet var sterke. Disse eksploderte i en blodig borgerkrig mellom de hvite og røde noen måneder våren 1918. Norge sendte to feltsykehus til Finland, organisert av Norges Røde Kors og Norske Kvinners Sanitetsforening.

De norske helsearbeiderne fikk følge krigshandlingene mellom de to partene på nært hold, som en del av den hvite hæren under general Carl Gustaf Mannerheim. De fikk også se på nært hold hvordan de hvite tok en grusom hevn overfor de røde, med tusenvis av summariske henrettelser og enda flere døde på grunn av sykdom og sult i fangeleirene. I dag regner man med at 36 640 soldater døde i den finske borgerkrigen, vel 27 000 tilhørte den røde siden. Flertallet av disse ble enten henrettet eller døde i fangeleirer etter at selve krigen var over.25

Det var ingen tvil om hvor Allan Serlachius sto politisk. Han hadde vært innenriksminister i det borgerlige finske senatet, som tilsvarte regjeringen, gjennom store deler av det urolige året 1917 og var en sterk motstander av arbeiderbevegelsen og det sosialdemokratiske partiet.

Selv om han opprinnelig var svensktalende, så tilhørte han det gammelfinske partiet som jobbet for å fremme det finske språket i det nye Finland.26

I oktober 1918 rapporterte han på finsk tilbake til Helsingfors at Norge ikke kom til å selge sild til Finland så lenge det sto tyske soldater i landet.27

Tyskland hadde i begynnelsen av april 1918 satt i land soldater i Finland, for på den måten å støtte den hvite siden i borgerkrigen mot de røde.

Tyskland ville dessuten unngå at ententemaktene Storbritannia og Frankrike fylte tomrommet etter at deres allierte Russland mer eller mindre hadde kollapset etter den russiske revolusjonen. Finland var i ferd med å bli trukket inn i verdenskrigen for fullt, og måtte trå varsomt for ikke å miste sin nyervervede selvstendighet.28

Den finske Riksdagen, eller Lantdagen som det fremdeles het, hadde i et dramatisk møte 9. august lagt grunnen for at Finland skulle bli et monarki.

Den norske dagsavisen Tidens Tegn omtalte dette som et kupp, og refererte til opplysninger om at sjefen for de tyske styrkene som fremdeles var i landet, general Rüdiger von der Goltz, ble holdt orientert hver halvtime om det som skjedde.29

To måneder seinere ble det så formelt bestemt at den tyske prinsen Friedrich Karl av Hessen skulle bli konge av Finland, under navnet Fredrik Kaarle. Den tyske prinsen startet med å lære seg finsk, men kom aldri lenger nord enn til Tallinn på sørsiden av Finskebukten.30 For etter det tyske nederlaget i verdenskrigen 11. november 1918, ble planene om en tysk prins på tronen i Finland oppgitt, og med det forsvant også noe av skepsisen blant englandsvennlige nordmenn. Men ikke helt.

Årsakene var igjen ryktene om at den unge finske staten så mot nord, mot deler av Finnmark med isfrie havner og med stor finsktalende befolkning.

«Det er skapt et inntrykk av at Finland ønsker seg deler av Norge», skrev Allan Serlachius i desember 1918, i en lengre analyse av den norske opinionens syn på Finland. Han trøstet seg med at det var en del «finlandsvenner» som Ivar Aavatsmark og Andreas Tostrup Urbye som var med på å balansere bildet.31

Aavatsmark var gift med en finsk kvinne, og hadde vært en av pådriverne for å sende de to feltsykehusene til Finland under borgerkrigen tidligere samme år.32

Noen måneder seinere var den erfarne Andreas Tostrup Urbye på plass som sjef for den norske legasjonen i Helsingfors. Han hadde vært amtmann i Finnmark og sentral som sekretær under forhandlingene om norsk selvstendighet fra Sverige i 1905.33

Han skrev i et notat til det finske Utrikesministeriet 14. mai 1919 at norske myndigheter nå frafalt kravet om at Finland måtte dekke noen av utgiftene for ambulansene Norge hadde sendt under borgerkrigen året før.

Viseutenriksminister Leo Ehrnrooth takket i et svarbrev fra finske myndigheter noen dager seinere og sa at dette befestet vennskapet mellom det finske folk og det norske folk.34

Etter at han var kommet på plass i Helsingfors, gjorde Andreas Tostrup Urbye flere analyser av de framtidige grenseforholdene i nord, som han sendte hjem til utenriksdepartementet i Kristiania. Burde Norge kreve grensereguleringer i forhold til den grensen som var trukket opp mot Russland i 1826? Og hva ville det bety hvis Finland nå ble et naboland? Var det udelt positivt, når man tross alt hadde hatt en stabil situasjon i forhold til russerne i mer enn 90 år? Det var mange i Norge som var usikre på hva det ville innebære å ha et nytt naboland i nord. 35

Sommeren 1919 kom Vidkun Quisling på plass som militærattaché ved den norske legasjonen i Helsingfors. Han hadde før dette vært ved den norske legasjonen i Petrograd.

Men etter at de russiske bolsjevikene og Vladimir Lenin flyttet hovedstaden til Moskva i november 1918, ble i praksis de diplomatiske forbindelsene med Norge brutt, og den russisktalende Quisling flyttet til det nye nabolandet Finland. 36

Hovedstaden i det selvstendige Finland var et godt utgangspunkt for å følge begivenhetene i Østersjø-området og det som skjedde i den nye sosialiststaten Sovjet-Russland. Quisling rapporterte hjem om «storfinske og chauvenistiske holdninger med storfinsk agitasjon». Han skrev også et større notat om den finske ekspansjonen mot Ishavet og den betydning dette kunne ha for Norge.37

I Norge hadde sosialdemokratene, fortsatt i opposisjon, men med stadig større innflytelse, ikke glemt at deres åndsbrødre var blitt slaktet ned mot slutten av den finske borgerkrigen og i kjølvannet av den.

Anført av sjefideologen Martin Tranmæl hadde de ikke uten videre støttet det væpnede opprøret i nabolandet. Men reaksjonene mot at lederen for den hvite hæren, den gamle tsargeneralen Carl Gustaf Mannerheim, hadde åpnet opp for at røde fanger kunne henrettes uten lov og dom, hadde gitt den finske øverstkommanderende tilnavnet ‘Slakteren’, også blant norske sosialister.38

«Men når tilbakeslaget kommer, når Russland reiser seg, da slår vel skjebnens time», skrev Social-Demokraten 29. april 1919. Det skjedde etter at det ble kjent at frivillige finske militære avdelinger med støtte fra den finske Riksdagen hadde satt i gang en militær operasjon over grensen til Sovjetunionen i retning av Olonets, det som finnene kaller Aunus.39

Operasjonen ble ingen suksess, og finnene trakk seg etter hvert tilbake til grensene mellom storhertugdømmet Finland og resten av Russland. Militærattaché Vidkun Quisling var helt klar i sin rapport tilbake til generalstaben i Oslo, om at finske offiserer aktivt var med i felttoget østover i Karelen, selv om dette ble avvist fra offisielt finsk hold.40

Social-Demokraten, med Olav Scheflo som redaktør og der MartinTranmæl som partisekretær opererte i kulissene, kom 22. januar 1920 med et nytt voldsomt angrep på finsk utenrikspolitikk.

Utgangspunktet var at biskop Jens FrølichTandberg i en bønn 18. januar hadde bedt for den finske kirkens frihet og selvstendighet. Ifølge avisen var ikke dette noe annet enn «en Lovprising av general Mannerheims befestede politisk stilling».

Social-Demokraten mente at «De mannerheimske politiske makthavere i Finland har den norske prestebønn gjort enda mer imperialistiske». Avisen trakk igjen fram at Russland en dag kan komme til å reise seg. «Det kunne hende at biskop Tandberg, hvis han da lever, ble nødt til å konsipere en ny fellesbønn for Finland og Skandinavia som helhet.»41

Nå slapp den konservative Oslo-bispen dette. Han døde i 1922. Men den sosialdemokratiske skribenten, enten han het Olav Scheflo eller Martin Tranmæl, skulle på mange måter få rett.

Det skulle ikke gå så veldige mange år før Russland og Sovjetunionen hadde reist seg, med store konsekvenser for både Finland og Norden.42


KAPITTEL 2



JO MINDRE VI SER TIL FINNENE

«Jo mindre man ser til finnene desto bedre.» Dette skrev nyutnevnt politimester i Sør-Varanger Erik Håvie i et brev til justisdepartementet 1. september 1923. Fylkesmann Hagbarth Lund i Finnmark var inne på det samme da han i en henvendelse noen dager seinere skrev at «Finnenes påtrengenhet gjør det nødvendig, at den norske stat nu griper til effektive forholdsregler».43

I desember 1921 gjorde i alle fall den finske jegeroffiseren Ragnar Heikel seg godt synlig i Kirkenes. Der hadde han sammen med sersjant Kurt Teira både klart å erte på seg de andre gjestene på byens hotell og fått oppmerksomhet i hovedstadspressen.

«Finske officerer på krigsstien paa Kirkenes» var overskriften i Tidens Tegn 10. desember 1921. Avisen kunne fortelle at de to offiserene hadde skaffet seg hjemmebrent og var fulle. De hadde truet innehaveren av hotellet med at hennes mann ville bli skutt innen 24 timer og at Kirkenes skulle bli finsk territorium innen seks år.44

Det var de to finske offiserene Teira og Heikel som hadde dradd over grensen fra Petsamo til Sør-Varanger for å ta seg en fest. Tidens Tegn kunne rapportere at norsk politi ikke hadde foretatt seg noe i sakens anledning og at man ikke skulle legge altfor mye betydning i det som hadde skjedd.

Men saken vakte oppsikt, og ble rapportert hjem til Finland fra den nye finske sendemannen i Oslo, Rolf Thesleff. Ragnar Heikel var finsk jegeroffiser med utdannelse fra Tyskland under 1. verdenskrig. Disse offiserene spilte en viktig rolle på den hvite siden i den finske borgerkrigen i 1918. Teira hadde vært sentral i den finske militære operasjonen som i 1920 gjorde et nytt forsøk på å få kontroll over Petsamo-området.45

Nå var disse to mennene blant offiserene som hadde fått i oppgave å sikre den finske statens tilstedeværelse i den nyervervede korridoren opp til Ishavet gjennom Pasvikdalen.46

Finland og Sovjet-Russland hadde 14. oktober 1920 inngått en avtale som regulerte grenseforholdene mellom de to landene. Det som er kjent somTartu-freden, ga finnene rett til en korridor opp til Ishavet og helt ut til Vaidaguba på Fiskerhalvøya. Finland oppga på sin side kravene om områder i russisk Karelen med finskættet befolkning.47

Avtalen markerte starten på et av de mest interessante kapitlene i nyere nordisk historie, der Finland i løpet av et par tiår satte i gang arbeidet med å innlemme et nytt område på mer enn 11 000 kvadratkilometer.48

Dette innledet også et helt nytt kapittel i norsk-finsk historie. Grensen i nord ble utvidet fra 740 kilometer til mer enn 930 kilometer. I tillegg ble Norge og Finland naboer ut i det fiskerike Barentshavet.

Naboforholdet fikk en humpete start. Minister Rolf Thesleff ved legasjonen i Kristiania rapporterte hjem i flere telegrammer vinteren 1920 om en spent stemning der flere aviser skrev om finske ønsker om å overta norsk territorium i nord.

Men han kunne også fortelle at nordmennene støttet Finland i spørsmålet om hvem som skulle ha herredømmet over Ålandsøyene i Østersjøen. En felles fiende, altså Sverige, er alltid bra å ha, rapporterte han hjem til den nye utenriksministeren Rudolf Holsti i juli 1920.49

Thesleff skulle gjennom to perioder som stasjonssjef og sendemann komme til å prege forholdet mellom Norge og Finland i mellomkrigstiden. Han fikk etter hvert et personlig nært forhold til kong Haakon. Den finske sendemannen hadde en lengre samtale med den norske kongen under et ball på Grand hotell i februar 1921, der han fikk et klart inntrykk av at Haakon «underet seg over Sveriges handlemåte». Den norske kongen hadde også overfor Thesleff uttrykt tilfredshet over at det nå var Finland og ikke Russland som var nabolandet helt i nordøst.50

Den finske utenriksministeren Rudolf Holsti mente også at tiden var inne for mer kontakt over grensen, og sa at Finland ikke hadde noe imot at det ble innledet et samarbeid med gruvebedriften A/S Sydvaranger om vannkraftutbygging i Pasvikdalen. Men dette ble det aldri noe av. Helt fra starten var norske myndigheter tilbakeholdne og skeptiske til alle forsøk på samarbeidsprosjekter med Finland over grensen i nord, til stor frustrasjon for finske myndigheter. 51

Hele Norden var i bevegelse i de første årene etter første verdenskrig. Danmark fikk igjen kontroll over den nordlige delen av Slesvig, det som de selv definerte som Sønderjylland. Dette skjedde på fredelig vis, der befolkningen fikk si hva de mente gjennom folkeavstemninger.52

Den farligste konflikten dreide seg om Åland. Selv om svenske frivillige hadde spilt en viktig rolle på de hvites side under borgerkrigen i 1918, var det mye bitterhet i Finland fordi svenskene i februar det året hadde bitt seg fast på de strategisk viktige øyene i Østersjøen, også militært.

I 1921 godtok begge land et forslag utarbeidet av det nyetablerte Folkeforbundet som ga Finland overhøyhet over øygruppen, mot utstrakt indre selvstyre som garanterte det svenske språket som det eneste offisielle.53

Norge måtte nå forholde seg til et nytt naboland i nord, samtidig som det nye selvstendige Finland var blitt et land med tilgang til Ishavet. De første årene etter 1918 var det gnisninger mellom Norge og Finland om grensen i Pasvikdalen og ut mot Ishavet ved Grense Jakobselv. Men det endte med at grensen mellom Russland og Sverige-Norge fra 1826 ble til grensen mellom de unge nasjonene Finland og Norge.54

Grenseforhandlingene mellom Norge og Finland fra 1922 til 1924 befestet dette. Norge oppga tanken om å få Boris Gleb-enklaven på vestsiden av Pasvikelva, mens finnene godtok at skoltesamene eller østsamene mistet sine tradisjonelle rettigheter til laksefiske i Varangerfjorden. Dessuten fikk ikke Finland overta rettigheter som Russland hadde hatt til reinbeite og fiske på norsk område.55

Da Kurt Teira og Ragnar Heikel dro over Pasvikelva for å ta seg en fest i Kirkenes, hadde altså situasjonen i den nordlige delen av Norden begynt å roe seg. Noen diplomatisk skandale ble det heller ikke av fyllebråket, men Heikel måtte avgi rapport til sine overordnede der han skrev at Teira fikk seks dagers fengsel i Finland for sin oppførsel i Kirkenes.56

I 1926 var den finske presidenten Lauri Relander på besøk i Norge, og to år seinere var kong Haakon på gjenvisitt i Helsingfors. En forsiktig nordisk tilnærming var på gang.

Da den nye norske sendemannen til Finland, Johan Jakhelln, fikk spørsmål fra Hufvudstadsbladet 4. februar 1928 om kontroversene rundt grensen i Pasvik og i havet i nord, avfeide han dette med en brysk håndbevegelse og sa at det hele ikke var noe å snakke om.

«Det er umulig å unngå de små uenighetene ved grensene, men de betyr så lite og kommer ikke til å ødelegge det gode forholdet mellom våre folk», sa Jakhelln. Avisen beskrev den nye norske sendemannen som en høy, blond smart mann i 50-årene, en virkelig nordisk type. Før han kom til Finland, hadde Jakhelln bak seg en lang karriere som diplomat både i det gamle Tsar-Russland og under det nye bolsjevikstyret til Vladimir Lenin.57

Sendemann Jakhelln ankom Finland samtidig som Christopher Hornsrud hadde dannet den første arbeiderpartiregjeringen i Norge. «Jeg ber til Gud om ikke å snakke om politikk. Jeg er villig til å snakke om alt annet, men ikke om politikk», var den norske diplomatens litt humoristiske kommentar til den finske journalisten om den politiske situasjonen i hjemlandet.58

Hufvudstadsbladet hadde ellers denne vinteren stadig små notiser og artikler om sport der norske idrettsutøvere figurerte. To dager før intervjuet med Jakhelln var det et oppslag om at den norske skøyteløperen Ivar Ballangrud hadde gått 500 meter på 44,6 sekunder under et testløp i Davos. Dette var en svært god tid for langdistanseløperen Ballangrud, som av avisens utsendte medarbeider i Sveits ble sett på som en av dem som kunne utfordre deres eget skøyteess Claes Thunberg under det kommende verdensmesterskapet.59

Sammen med felles interesse for vintersport representerte statsbesøkene en normalisering av forholdet Norge–Finland, Men snart skulle det igjen blåse opp til storm mellom landene.

I Norge ble Hornsrud-regjeringen og Arbeiderpartiets inntog i regjeringskontorene i 1928 et kort mellomspill på 18 dager. Kong Haakons uttalelse om at han også var sosialistenes konge, hadde vakt oppsikt, og bidro utvilsomt til å dempe motsetningene i det norske samfunnet.60

I Finland hadde de moderate sosialdemokratene under ledelse av Väinö Tanner også klart å komme inn i regjeringskontorene, under ni år etter den blodige borgerkrigen i 1918. Tanner måtte, som fungerende statsleder under president Relanders sykdom, ta imot soldatene som 16. mai 1927 markerte seieren over de røde under borgerkrigen med en parade på Senatstorget i Helsingfors.61

I 1930 begynte den politiske situasjonen i Finland å tilspisse seg dramatisk. Allerede året før hadde politiske krefter med base i den finsktalende delen av Österbotten samlet seg rundt et krav om at all kommunistisk virksomhet i landet måtte forbys. Riktignok var det finske kommunistpartiet forbudt etter opprøret i 1918. Men kommunistene fikk lov til å operere under andre navn, og var også representert i den finske Riksdagen.62

28. mars 1930 brøt 13 menn fra byen Lappo seg inn i trykkeriet til kommunistavisen Työn Ääni i Vasa. Hærverket skulle bli en forsmak på hva som skulle komme, og ga også navnet til det som seinere skulle bli kjent som Lappo-bevegelsen.

Tydelig inspirert av fascistiske bevegelser andre steder i Europa, ikke minst i Italia, krevde aktivistene nå slutt på demokratiske retter for taperne fra den finske borgerkrigen. Ledet av den karismatiske Vihtori Kosola klarte bevegelsen i løpet av kort tid å få gjennom lover som forbød all kommunistisk virksomhet, også under det som ble betegnet som dekknavn.

Først da Kosolas støttespillere begynte å kidnappe og bortføre ledende politikere, blant dem også Finlands første valgte president, Kaarlo Juho Ståhlberg, og hans kone Ester, begynte opinionen å vende seg mot dem.

Vendepunktet kom da den konservative presidenten Pehr Eivind Svinhufvud i en radiotale 2. mars 1932 også gikk mot Lappo-bevegelsen. Kosola og hans tilhengere hadde samlet seg i Mäntsälä, og forberedte en marsj mot hovedstaden Helsingfors. Nå ga de opp og reiste hjem. Den umiddelbare fare for et fascistisk kupp i Finland var avverget.63

En annen av Lappo-bevegelsens frontfigurer var Kurt Martti Wallenius. Han hadde ledet den andre væpnede ekspedisjonen nordover til Petsamo i 1920, for å sikre det nye Finland en korridor til Ishavet.

Som generalstabssjef hadde han vært direkte ansvarlig for kidnappingen og bortførelsen av ekteparet Ståhlberg. Selv om han ble avskjediget fra denne stillingen, så ble Wallenius en frontfigur for de høyreradikale utover i 1930-årene. En periode arbeidet han også for en fiskebedrift i Liinahamari ved Petsamofjorden.64

Wallenius og Kosola måtte gi opp sitt prosjekt om en maktovertakelse. Men det betød ikke at deres politiske ideer forsvant. I kjølvannet av bevegelsen oppsto Isänmaallinen kansanliike – fedrelandets folkebevegelse IKL – som hadde et tilnærmet fascistisk program, men som ønsket å gjennomføre dette på lovlig vis gjennom demokratiske valg. IKL deltok i riksdagsvalgene både i 1933 og i 1937, og fikk på det meste 14 av 200 representanter i parlamentet.

IKL fikk altså en langt sterkere posisjon enn det den tidligere militærattacheen i Finland Vidkun Quisling og hans Nasjonal Samling fikk i Norge. Men partiet ble aldri en dominerende maktfaktor, og gikk kraftig tilbake ved det siste parlamentsvalget i Finland før krigen i 1939.65

Til tross for dette var det mange i Norge som så med stor bekymring på de nasjonalistiske og høyreekstreme kreftenes framvekst i Finland på 1930-tallet.

«Skog- og landarbeiderforbundet protesterer mot socialfascistenes framstøt i Finland», var overskriften i kommunistavisen Arbeideren i januar 1930.66

Den finske sendemannen Östen Elfving rapporterte tilbake til utenriksdepartementet i Helsingfors at dette dreide seg om kommunistisk propaganda. Men i en seinere rapport fortalte han at særlig bortførelsen av tidligere president Ståhlberg og hans frue hadde vakt sterke reaksjoner over hele det politiske spekter i Norge.67

23. mars 1932 skrev Tidens Tegn under bilder av Vihtori Kosola og Kurt Wallenius at det var misnøye med at landet ikke straffet de som sto bak Mäntsälä-opprøret.68

Tre dager seinere offentliggjorde samme avis et kart under overskriften «Lappo-bevegelsens drøm». Kartet viste Finland, men med en tykk svart strek som var trukket langt utenfor landets grenser og som blant annet omfattet hele Finnmark og deler av Troms fylke.

Også organisasjonen Akateeminen Karjalan Seura (AKS) ble trukket fram som eksempel på ekspansive nasjonalistiske krefter i Finland. AKS hadde riktignok sin hovedinteresse rettet mot russisk Karelen og finskættede innbyggere der, men også denne organisasjonen var opptatt av situasjonen for de tusenvis av finsktalende i Nord-Sverige og Finnmark og Troms.69

Nå kom «Den finske fare» på nytt på dagsorden i Norge, og det hele kulminerte med boken «Finsk fare for Finnmark», ført i pennen av journalisten Arthur Ratche og utgitt på Gyldendal Norsk Forlag i 1936. Boken bygde på en reportasjeserie som han hadde offentliggjort i Morgenbladet året før.70

Fra høsten 1929 var det helt tydelig at det tilspisset seg mellom Norge og Finland, også på offisielt hold. Den nye finske sendemannen i Oslo, Östen Elfving, viste i et notat 18. november til to sterkt finlandskritiske artikler i Arbeiderbladet. Redaktør Olav Scheflo, som den finske sendemannen betegnet som kommunist, hadde skrevet at han ikke forsto hvorfor Boris Gleb-enklaven fremdeles var finsk.

Avisens mangeårige utenriksredaktør Karl Johanssen, som var kjent for sine svært aggressive utfall mot Finland, skrev noen dager seinere at «Vår virkelige fiende er Finland». Han skrev også at det snart var slutt på svensk språk i Finland: «De stedegne raser krever sin rett og sitt sprog.»71

Elfving rapporterte hjem til utenriksdepartementet i Helsingfors at de burde ta kontakt med finske sosialdemokrater slik at de gjennom sine kanaler kan svare på angrepene i den norske arbeiderpressen.72

Men var det likevel slik at det var noe i ryktene fra 1918 om at finnene ønsket å bemektige seg et område i Norge, befolket av finskættede? Fornorskningen av finsktalende kvener og samer var på sitt mest brutale på 1930-tallet, og det var ikke bare nasjonalistiske finske krefter i IKL og i AKS som var opptatt av dette.

I et hemmeligstemplet dokument fra det finske Utrikesministeriet i juni 1929 ble det påpekt at det finske språkets stilling i Nord-Norge var svært dårlig. Det var ingen undervisning i finsk i skolen, og bortsett fra prost Johan Beronka i Vadsø var det ingen som brukte det finske språket i kirken. Kunne det være mulig å få til en finsk barnehage i Vadsø? Og kunne det være mulig å utgi en finskspråklig avis i Petsamo rettet inn mot lesere i Norge?

Ifølge finsk UD var målet for norske myndigheter fornorskning. Som et første konkret mottiltak ble det bevilget penger til Suomalaisuuden liitto slik at de kunne spre litteratur til den finsktalende befolkningen i Nord-Sverige og Ruija, det finske navnet på den delen av Nord-Norge hvor det var finsktalende befolkning. Samtidig trakk de fram en artikkel i Aftenposten 27. april 1929, der det ble uttrykt bekymring for det svenske språkets stilling i Finland. På denne tiden var striden om det svenske språkets posisjon i Finland på sitt hardeste, blant annet rundt universitetet i hovedstaden Helsingfors.73

Det kan se ut som om tjenestemennene i Helsingfors ikke var helt på høyden med situasjonen i Norge. I 1929 ble det nemlig gjort et forsøk på å utgi en finsk avis rettet mot et publikum på begge sidene av grensen i Varanger: Petsamon Uutiset. Med Oskar Nuotio som redaktør og med base i Kirkenes kom denne avisen ut med sitt første nummer 13. mars 1929. Der kunne Nuotio fortelle at en representant for avisen hadde møtt fylkesmann Hans Gabrielsen i Finnmark. Fylkesmannen hadde ifølge avisen forholdt seg saklig, men også understreket at han fryktet at avisen kunne være en del av finsk påvirkning på norsk side av grensen.74

